Meterlesing vir water vernuwe | Mossel Bay Advertiser
Meterlesing vir water vernuwe
Friday, 02 August 2013, 03:00
Die Mosselbaai Munisipaliteit het 'n nuwe stelsel vir meterlesings en tariewe vir water inge-stel. Grafika: Google Images
MOSSELBAAI NUUS - Die Mosselbaai Munisipaliteit het 'n nuwe, verbeterde rekeningestelsel ingestel wat, onder meer, die probleme van tarieftoepassings ten opsigte van wisselende watermeterlesingstydperke, en ook die oorskakeling na die nuwe tariefskale aan die begin van die nuwe finansiële jaar, sal aanspreek.
Dit is om praktiese redes nie altyd moontlik om meterlesings op presies dieselfde tyd by elke verbuiker te doen nie. Omdat verbruikerstariewe van water op 'n glyskaal bepaal word, kan dit in sommige gevalle lei tot die toepassing van hoër of laer tariefskale na gelang van die duur van die spesifieke leesperiode.
Met die oorskakeling na 'n nuwe finansiële jaar gebeur dit ook dat wanneer die eerste lesing in die nuwe jaar gedoen word, 'n gedeelte van die verbruik teen die tariewe van die vorige jaar plaasgevind het.
Nuwe formules is gevolglik ingestel om verbruike en glyskale eweredig oor die aantal dae van 'n leesperiodete versprei om te voorkom dat 'n verbruiker byvoorbeeld nie op 'n hoër glyskaal aangeslaan word weens 'n langer leesperiode nie. Verbruik sal terselfdertyd aan die einde van 'n boekjaar verdeel word tussen die ou en nuwe jaar se verbruike, en tariewe dienooreenkomstig toegepas word.
Omdat die glyskale aangepas word volgens die leesperiode van toepassing, sal die 6kl gratis water per maand ook daarvolgens aangepas word. Dit beteken dat, afhangende van die leesperiode, die hoeveelheid gratis water wat verbruikers op hul rekenings sal sien, 'n fraksie meer of minder as 6kl sal beloop. Die totale gratis water oor 12 maande sal steeds presies op 72kl te staan kom.